Сарајево, 20.8.2024. године

МЕДИЈИМА

 **САОПШТЕЊЕ ЗА МЕДИЈЕ**

**Чланство БиХ у ЕУ подржава 71,2 одсто грађана**

Дирекција за европске интеграције спровела је у јуну 2024. године истраживање јавног мишљења о подршци приступању Босне и Херцеговине у Европску унију и о темама у вези с европским интеграцијама које интересују грађане БиХ. Истраживање је проведено ЦАТИ методом на узорку од 1.200 испитаника, који је репрезентативан на нивоу цијеле државе.

У случају расписивања референдума за улазак Босне и Херцеговине у Европску унију за чланство би гласало 71,2% испитаника, односно седам од десет грађана. Улазак у ЕУ би подржало 83,8% испитаника у Федерацији БиХ, 48,3% у Републици Српској и 75,1% испитаника у Брчко дистрикту. Проценат подршке код испитаника из Федерације БиХ и Републике Српске смањен је за око два одсто у односу на прошлу годину, а благи пораст подршке уласку у ЕУ од 3,6% забиљежен је код испитаника из Брчко дистрикта БиХ.

Три најважнија разлога подршке чланству у ЕУ међу испитаницима су слобода кретања људи, робе и капитала (35,1%), гаранција трајног мира и политичке стабилности (32,3%) и поштивање закона и прописа (19,9%). Најважнији разлог међу испитаницима који не подржавају улазак БиХ у ЕУ су већи трошкови живота и порези (43,7%), превелика централизација (13,7%), исељавање становништва (12,8%), губитак разноликости култура (12,5%) и повећање бирократије (7,5%).

Кандидатски статус и доношење одлуке ЕУ о почетку приступних преговора са БиХ задржали су оптимизам међу грађанима па тако највећи број испитаника, њих 39,6%, сматра да ће БиХ ући у ЕУ за највише 10 година, док је укупан проценат оних који сматрају да БиХ никада неће ући у ЕУ у паду (24,4%). Међу испитаницима је настављен тренд раста мишљења да европски пут БиХ нема алтернативу, а тог става је 53,9% грађана. Већина испитаника (54,6%) очекује да би се, након уласка БиХ у ЕУ, животни стандард грађана значајно побољшао. Такође, испитаници у највећем постотку (45,3%) сматрају да ће ЕУ учврстити унутрашње односе и наставити са проширењем.

Према мишљењу највећег броја испитаника (42,2%) највећу корист од уласка БиХ у ЕУ ће имати млади. И даље су на другом мјесту политичари, потом слиједе предузетници те студенти и истраживачи, док ће према мишлјењу испитаника најмање користи имати пољопривредници.

Највише испитаника (34,4%) сматра да политизација процеса у највећој мјери отежава интеграцију БиХ у ЕУ, а разлог који код испитаника биљежи раст је унутрашње стање у ЕУ (13,6%).

Грађани настављају препознавати реформе као неопходне за унапређење свакодневног живота, а према мишљењу сваког другог грађанина (41,6%) најпотребнија реформа је борба против корупције.

Највећи број испитаника (59%) и даље препознаје ЕУ као највећег донатора средстава БиХ.

Истраживање јавног мишљења о ставовима грађана о чланству у ЕУ и процесу интеграције у ЕУ објављено је на веб страници Дирекције <https://www.dei.gov.ba/bs/istrazivanja-javnog-mnijenja>.

Дирекција за европске интеграције